Urmareste Modifică dimensiunea fontului: Play

Bucureşti, 24 aug /Agerpres/ - Producţia naţională de energie electrică este produsă în proporţie de peste 56% din surse regenerabile în dimineaţa zilei de miercuri, pentru a doua zi consecutiv, potrivit datelor privind starea sistemului energetic naţional în timp real, prezentate pe site-ul Transelectrica.



Astfel, miercuri la ora 9:30, energia eoliană acoperea 27,10% din producţia totală (2.223 MW), urmată de energia hidro, cu 26,31% din total (2.158 MW). Totodată, 2,71% din producţie provine din energia fotovoltaică (222 MW).



Cărbunele produce 18,11% din total (1.485 MW), energia nucleară - 16,63% (1.364 MW), hidrocarburile - 8,56% (702 MW), iar biomasa - 0,59% (48 MW).



De regulă, cărbunele este principala sursă de producere a energiei electrice în România, urmată de cea hidro şi de cea nucleară.



Producţia naţională totală la ora menţionată era de 8.225 MW, din care consum intern - 6.959 MW, diferenţa fiind exportată.



Administraţia Naţională de Meteorologie a emis miercuri o atenţionare nowcasting Cod galben de vânt puternic, valabilă între orele 8:00 şi 14:00, în judeţele Constanţa şi Tulcea, unde se află instalate cele mai multe parcuri eoliene din România.



Potrivit meteorologilor, în judeţele menţionate se vor semnala intensificări ale vântului, cu viteze la rafală de 55 - 60 km/h, izolat 70 km/h. AGERPRES/(AS - autor: Florentina Cernat, editor: Mariana Nica)